21.10.2022 г.
BG
Официален вестник на Европейския съюз
L 273/1
II (Незаконодателни актове)
МЕЖДУНАРОДНИ СПОРАЗУМЕНИЯ РЕШЕНИЕ (ЕС) 2022/1987 НА СЪВЕТА от 13 октомври 2022 година относно подписването от името на Съюза на Рамковото споразумение за партньорство и сътрудничество между Европейския съюз и неговите държави членки, от една страна, и правителството на Малайзия, от друга страна
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 209 във връзка с член 218, параграф 5 от него, като взе предвид предложението на Европейската комисия, като има предвид, че: (1)
На 25 ноември 2004 г. Съветът упълномощи Комисията да започне преговори с Малайзия относно Рамково споразумение за партньорство и сътрудничество между Европейския съюз и неговите държави членки, от една страна, и правителството на Малайзия, от друга страна (наричано по-нататък „Споразумението“).
(2)
Преговорите по Споразумението завършиха успешно с парафирането му на 6 април 2016 г. в Путраджая, Малайзия.
(3)
Преговарящите потвърдиха общото си разбиране, че в съответствие с Федералната конституция на Малайзия чрез подписването му правителството на Малайзия изразява намерението си да обвърже цяла Малайзия със Споразумението.
(4)
Целта на Споразумението е да се установи засилено партньорство между Съюза и Малайзия и да се задълбочи и укрепи сътрудничеството по въпроси от взаимен интерес, включително правата на човека, неразпространението на оръжия за масово унищожение, противодействието на тероризма, борбата с корупцията и организираната престъпност, търговията, миграцията, околната среда, енергетиката, изменението на климата, транспорта, науката и технологиите, заетостта и социалните въпроси, образованието и селското стопанство.
(5)
Поради това Споразумението следва да бъде подписано от името на Съюза, при условие че бъде сключено на по-късна дата,
ПРИЕ НАСТОЯЩОТО РЕШЕНИЕ:
Член 1 Подписването на Рамковото споразумение за партньорство и сътрудничество между Европейския съюз и неговите държави членки, от една страна, и правителството на Малайзия, от друга страна (наричано по-нататък „Споразумението“), се разрешава от името на Съюза, при условие че Споразумението бъде сключено (1).
(1) Текстът на Споразумението ще бъде публикуван заедно с решението за сключването му.